b'\n_START_ARTICLE_\nSlov\xc4\x97nija\n_START_SECTION_\nIstorija\n_START_PARAGRAPH_\nSlov\xc4\x97n\xc5\xb3 gyvenamos \xc5\xbeem\xc4\x97s ilgus am\xc5\xbeius priklaus\xc4\x97 \xc5\xa0ventajai Romos imperijai, o v\xc4\x97liau iki pat Pirmojo pasaulinio karo pabaigos 1918\xc2\xa0m.\xc2\xa0\xe2\x80\x93 Austrijos Habsburg\xc5\xb3 imperijai. 1918\xc2\xa0m. slov\xc4\x97nai drauge su kroatais ir serbais \xc4\xafk\xc5\xabr\xc4\x97 nauj\xc4\x85 valstyb\xc4\x99\xc2\xa0\xe2\x80\x93 Serb\xc5\xb3, kroat\xc5\xb3 ir slov\xc4\x97n\xc5\xb3 Karalyst\xc4\x99, kuri 1929\xc2\xa0m. buvo pervardyta Jugoslavija. Po Antrojo pasaulinio karo Slov\xc4\x97nija tapo komunistin\xc4\x97s Jugoslavijos Federacijos respublika. Jugoslavijos komunistinis re\xc5\xbeimas skyr\xc4\x97si nuo Soviet\xc5\xb3 S\xc4\x85jungos re\xc5\xbeimo ir buvo liberalesnis. Ta\xc4\x8diau ilgainiui Slov\xc4\x97nijoje, kaip ir kitose neserbi\xc5\xa1kose Jugoslavijos dalyse, kilo nepasitenkinimas Belgrado tautine politika, ir Jugoslavijos Federacija i\xc5\xa1iro \xc4\xaf atskiras respublikas._NEWLINE_Taigi Slov\xc4\x97nija yra pati jauniausia i\xc5\xa1 vis\xc5\xb3 Europos S\xc4\x85jungos valstybi\xc5\xb3, savo kaip nepriklausomos valstyb\xc4\x97s patirt\xc4\xaf kaupianti nuo 1991\xc2\xa0m. Istoriniai Slov\xc4\x97nijos ry\xc5\xa1iai su Europa, veiksminga ekonomika leido \xc5\xa1aliai spar\xc4\x8diai \xc4\xafgyvendinti reikalingas reformas ir tapti modernia valstybe.\n_START_SECTION_\nPolitin\xc4\x97 sistema\n_START_PARAGRAPH_\nPagal 1991\xc2\xa0m. konstitucij\xc4\x85 Slov\xc4\x97nija yra parlamentin\xc4\x97 demokratin\xc4\x97 respublika. Valstyb\xc4\x97s vadovas prezidentas tiesioginiuose rinkimuose renkamas penkeriems metams. J\xc4\xaf renka tauta visuotiniu balsavimu._NEWLINE_Parlamentas susideda i\xc5\xa1 dviej\xc5\xb3 r\xc5\xabm\xc5\xb3: Valstyb\xc4\x97s Susirinkimo (Dr\xc5\xbeavni Zbor) ir Valstyb\xc4\x97s Tarybos (Dr\xc5\xbeavni Svet). Valstyb\xc4\x97s susirinkimas susideda i\xc5\xa1 90 nari\xc5\xb3: 40 j\xc5\xb3 yra renkami tiesiogiai, 50\xc2\xa0\xe2\x80\x93 pagal proporcinio atstovavimo sistem\xc4\x85 ketveriems metams. Dvi vietos yra rezervuotos tautin\xc4\x97ms ma\xc5\xbeumoms\xc2\xa0\xe2\x80\x93 po vien\xc4\x85 vengrams ir italams. Valstyb\xc4\x97s Taryba susideda i\xc5\xa1 40 nari\xc5\xb3 ir yra renkama netiesiogiai penkeriems metams i\xc5\xa1 \xc4\xafvairi\xc5\xb3 politini\xc5\xb3, socialini\xc5\xb3 ir kult\xc5\xabrini\xc5\xb3 interes\xc5\xb3 grupi\xc5\xb3 atstov\xc5\xb3. Ministras pirmininkas skiriamas prezidento teikimu ir Nacionalinio Susirinkimo pritarimu._NEWLINE_Rinkim\xc5\xb3 teis\xc4\x99 turi pilie\xc4\x8diai nuo 18 met\xc5\xb3, o dirbantys\xc2\xa0\xe2\x80\x93 nuo 16 met\xc5\xb3.\n_START_SECTION_\nEkonomika\n_START_PARAGRAPH_\nLietuvos eksportas \xc4\xaf Slov\xc4\x97nij\xc4\x85 2002\xc2\xa0m. sudar\xc4\x97 1,68 mln. lit\xc5\xb3 (apie 486,2 t\xc5\xabkst. EUR). Lyginant su 2001\xc2\xa0m. jis suma\xc5\xbe\xc4\x97jo 34 proc. Pagal eksporto apimtis Slov\xc4\x97nija yra 75 vietoje. 2007 sausio 1 d. Slov\xc4\x97nija \xc4\xafsived\xc4\x97 eur\xc4\x85.\n_START_SECTION_\nKalbos\n_START_PARAGRAPH_\n91,1\xc2\xa0% gyventoj\xc5\xb3 kalba slov\xc4\x97ni\xc5\xa1kai, 4,5\xc2\xa0%\xc2\xa0\xe2\x80\x93 Serb\xc5\xb3-kroat\xc5\xb3 kalba, 4,4\xc2\xa0%\xc2\xa0\xe2\x80\x93 kitomis kalbomis/ne\xc5\xbeinoma._NEWLINE_Pasak 2005\xc2\xa0m. apklausos, dar 59\xc2\xa0% Slov\xc4\x97nijos gyventoj\xc5\xb3 gali susikalb\xc4\x97ti kroati\xc5\xa1kai (neskaitant t\xc5\xb3 kuriems ji yra gimtoji), 57\xc2\xa0%\xc2\xa0\xe2\x80\x93 angli\xc5\xa1kai ir 50\xc2\xa0%\xc2\xa0\xe2\x80\x93 voki\xc5\xa1kai. Net 71\xc2\xa0% slov\xc4\x97n\xc5\xb3 moka bent tris kalbas (\xc4\xafskaitant gimt\xc4\x85j\xc4\x85).\n_START_SECTION_\nKult\xc5\xabra\n_START_PARAGRAPH_\nI\xc5\xa1 \xc5\xbeymiausi\xc5\xb3 slov\xc4\x97n\xc5\xb3 min\xc4\x97tini protestant\xc5\xb3 reformistas ir ra\xc5\xa1ytojas Primo\xc5\xbeas Trubaras (Primo\xc5\xbe Trubar) 1508\xe2\x80\x931586\xc2\xa0m., 1550\xc2\xa0m. i\xc5\xa1leid\xc4\x99s pirm\xc4\x85j\xc4\xaf slov\xc4\x97ni\xc5\xa1k\xc4\x85 katekizm\xc4\x85; enciklopedistas Janesas Vaikardas Valvasoras (Janez Vaijkard Valvasor) 1641\xe2\x80\x931693\xc2\xa0m.'